# Izvješće poslovodstva Društva

**ZA 2023. GODINU**

**SMART ISLAND KRK d.o.o.**

**Krk, svibanj 2024.**

# OSNOVNI PODACI O DRUŠTVU

#### Opći podaci i temeljne djelatnosti

Smart Island Krk je društvo s ograničenom odgovornošću (dalje: Društvo) za projektiranje, građenje i uslužne djelatnosti. Društvo je 15. prosinca 2019. godine registrirano u Trgovačkom sudu u Rijeci (Rješenje broj Tt-19/6314-2) pod matičnim brojem suda MBS 040410444.

Temeljni kapital Društva upisan je u sudski registar navedenog suda u iznosu od 798.150,00 € (2022.: 6.014.000,00 kn/ kn/ 798.194,97 € - fiksni tečaj konverzije 7,53450).

Osnovne djelatnosti Društva su:

* gradnja, održavanje i najam elektroničke komunikacijske infrastrukture (EKI),
* upravljanje punionicama za električna vozila,
* održavanje i upravljanje sustavom javne rasvjete (u vlasništvu JLS),
* održavanje i upravljanja sustavom iznajmljivanja električnih bicikli

Društvo ima skupštinu društva i upravu.

Skupštinu društva čine članovi društva (osnivači) – jedinice lokalne samouprave, a njome predsjeda predsjednik. Predsjednik skupštine imenuje se na vrijeme od godine dana.

Svaki član skupštine ostvaruje prava i dužnosti sukladno veličini temeljnog uloga.

Skupština društva odlučuje o svim bitnim stvarima kao što su financijski izvještaji, godišnji planovi poslovanja, investicijski i razvojni planovi, cijene usluga i slično.

Poslove društva vodi uprava koja se sastoji od jednog direktora kojeg imenuje skupština. Uprava društva zastupa društvo, rukovodi i organizira proces rada i poslovanja te obavlja i druge poslove na temelju zakona i ovlaštenja.

Direktor Društva je Neven Hržić, mag. ing. aedif. koji je na dužnost imenovan od 10. svibnja 2022. godine za razdoblje od 10.05.2022. do 31.12.2025. godine.

Temeljem Obavijesti o razvrstavanju poslovnog subjekta prema Nacionalnoj klasifikaciji djelatnosti koju je izdao Državni zavod za statistiku Zagreb, od 10.12.2019. godine, Društvo ima brojčanu oznaku razreda 6110 djelatnost žičane telekomunikacije, matični broj poslovnog subjekta je 05202418, a OIB je 71183086599.

#### Organizacija i radnici

U Društvu postoji ured direktora i pomoćnika direktora te dvije radne jedinice RJ Javna rasvjeta i RJ Energetika.

Na dan 31. prosinca 2023. godine Društvo zapošljava 14 radnika (2022.: 9 radnika). U 2023. godini Društvo je prosječno zapošljavalo 11 radnika (2022.: 7 radnika).

# FINANCIJSKI POKAZATELJI I OSTVARENI REZULTAT

U razdoblju od 01. siječnja do 31. prosinca 2023. godine, Društvo je ostvarilo ukupne prihode u iznosu od 745.920,86 € (2022.: 568.949,85 €) i ukupne rashode u iznosu od 736.794,49 € (2022.: 447.423,59 €). Temeljem razlike prihoda i rashoda ostvaren je dobitak tekuće godine prije poreza u iznosu od 9.126,37 € (2022.: 121.526,26 €). Porezni dobitak tekuće godine iznosi 11.447,06 € (2022.: 122.046,75 €).

**2.1. UKUPNI PRIHODI**

Ukupni prihodi Društva sastoje se od:

- poslovnih prihoda u iznosu od 734.078,47 € (prihodi od prodaje i ostali poslovni prihodi) i

- financijskih prihoda u iznosu od 11.842,39 €.

Prihodi od prodaje iznose 495.141,12 € (2022.: 369.751,95 €), veći su za 34% i čine 66% ukupnih prihoda, a najvećim dijelom se odnose na:

* prihode od održavanja javne rasvjete 234.406,45 € (2022.: 200.478,13 €),
* prihode različitih zakupa EKI mreže 231.028,29 € (2022.: 141.593,15 €).

Ostali poslovni prihodi iznose 238.937,35 € (2022.: 188.569,45 €), veći su za 27% i čine 32% ukupnih prihoda, a odnose se na:

* odgođeni prihodi u visini amortizacije za dugotrajnu materijalnu imovinu nabavljenu iz namjenskih sredstava ili dobivenu bez naknade u iznos od 97.690,55 € (2022.: 55.713,58 €),
* prihode EU projekata u ukupnom iznosu od 70.887.28 € (2022.: 61.848,33 €) od čega se 32.396,64 € odnosi na projekt SYNERGY, 37.290,04 € na projekt frESCO te 1.200,60 € na projekt WEFORMING,
* prihode iz EKI domene u iznosu od 41.469,09 € (2022.: 4.802,48 €),
* prihode osiguranja za naknade šteta u iznosu od 1.089,82 € (2022.: 265,45 €),
* ostali prihoda u iznosu od 27.800,61 € (2022.: 65.939,62 €) koji obuhvaćaju: prihode od praćenja i održavanja fotonapona (14.752,00 €), prihode iz proračuna za sustava iznajmljivanja e-bicikli (10.412,88 €), prihode od prodaje vozila i opreme (2.400,00 €) te ostale prihode (235,73 €).

Financijski prihodi u ukupnom iznosu od 11.842,39 € (2022.: 10.628,45 €), veći su za 11% i čine 2% ukupnih prihoda, a odnose se na: prihode od kamata za nepravovremena plaćanja kupaca 1.134,61 € (2022.: 695,57 €), kamate po kreditima 10.707,77 € (2022.: 9.932,65 €) i pozitivne tečajne razlike 0,01 € (2022.: 0,00 € + kamate po viđenju 0,23 €).

**2.2. UKUPNI RASHODI**

Ukupni rashodi Društva sastoje se od:

- poslovnih rashoda u iznosu od 725.421,25 € (materijalni troškovi, troškovi osoblja, troškovi amortizacije, ostali troškovi i ostali poslovni rashodi) i

- financijskih rashoda u iznosu od 11.373,24 €.

Materijalni troškovi iznose 217.688,51 € (2022.:117.086,60 €) veći su za 86% i čine 30% ukupnih prihoda, a odnose se na:

* troškove sirovina i materijala u iznosu od 87.397,49 € (2022.: 33.980,92 €),
* ostale vanjske troškove u iznosu od 130.291,02 € (2022.: 83.105,68 €) koji se sastoje od vanjskih usluga za održavanje računalnih programa, javne rasvjete, sustava e-bicikli, vozila, usluga za potrebe EU projekata te administrativno-računovodstvenih-pravnih usluga koje je Društvo ugovorom povjerilo društvu Ponikve usluga d.o.o.

Troškovi osoblja iznose 258.109,45 € (2022.: 158.477,17 €), veći su za 63% i čine 35% ukupnih prihoda.

Troškovi amortizacije iznose iznose 217.484,70 € (2022.: 140.956,95 €), veći su za 54% i čine 30% ukupnih prihoda. Društvo je iskazalo prihod u visini obračunate amortizacije imovine nabavljene iz sredstava potpora u iznosu od 97.690,55 € pa je utjecaj na rezultat 119.794,15 €.

Ostali troškovi iznose 32.138,59 € (2022.: 20.037,12 €), veći su za 60% i čine 4% ukupnih prihoda, a obuhvaćaju troškove platnog prometa, premija osiguranja, reprezentacije, materijalnih prava radnika, prijevoza radnika na/s posla, stručnog obrazovanja radnika.

Ostali poslovni rashodi iznose 0,01 € (2022.: 377,94 €).

Financijski rashodi u ukupnom iznosu od 11.373,24 € (2022.: 10.487,81 €), veći su za 8% i čine 1% ukupnih rashoda, a odnose se na: kamate po kreditima i leasinzima 11.363,89 € (2022.: 10.483,15 €), negativne tečajne razlike 0,10 € (2022.: 3,79 €) i rashod poslovnog udjela u društvu Ponikve usluga d.o.o. nakon usklađenja temeljnog kapitala sa Zakonom o trgovačkim društvima (HRK/EUR) 9,25 €.

# ZNAČAJNA ULAGANJA

U 2023. godini ističu se sljedeće investicije:

* izgradnja elektroničke komunikacijske infrastrukture (EKI mreža)
* EU projekti SYNERGY, frESCO i WEFORMING
* električni skuteri/bicikli/vozila

**3.1. Elektronička komunikacijska infrastruktura – EKI mreža**

Tijekom 2023. godine uloženo je 169.580,63 € u izgradnju EKI mreže koja se polaže uz rekonstrukciju/ izgradnju vodovodnih i kanalizacijskih vodova društva Ponikve voda d.o.o. Izgradnju su financirale jedinice samouprave otoka Krka na čijem se području mreža gradi, a 88.943,64 € je financirano iz dugoročnog kredita kojeg će vraćati Društvo iz vlastitih sredstava.

**3.2. EU projekti**

Društvo sudjeluje u tri EU projekta SYNERGY, frESCO i WEFORMING. EU projekti SYNERGY i frESCO su projekti iz istraživačkog razvojnog programa Horizon (Obzor) 2020, a WEFORMING programa Horizon Europe.

1. **Projekt SYNERGY:**

U projektu sudjeluje 24 partnera. Ukupni budžet projekta je 12,39 milijuna EUR, a cilj je razviti platformu za sigurnu razmjenu i aktivaciju podataka koji nastaju u području energetike. Udio sufinanciranja EU iznosi 70% prihvatljivih troškova. Projekt je završio i u tijeku je još završno izvješće.

1. **Projekt frESCO:**

U projektu sudjeluje 14 partnera. Ukupni budžet projekta iznosi 5,12 milijuna EUR, a cilj je razviti poslovne modele energetske učinkovitosti. Udio sufinanciranja EU iznosi 70% prihvatljivih troškova. Projekt je završio i u tijeku je još završno izvješće.

1. **Projekt WEFORMING:**

U projektu sudjeluje 30 partnera. Ukupni budžet projekta iznosi 12 milijuna EUR, a cilj je razviti inteligentne mrežno-poticajuće zgrade – iGFB (Intelligent Grid Forming Buildings). Udio sufinanciranja EU iznosi 60% prihvatljivih troškova.

**3.3. Punionice za električne bicikle/vozila i električni bicikli**

Društvo je vlasnik:

- 7 punionica za e-bicikle koje se nalaze u naseljima: Krk, Baška, Šilo, Malinska, Omišalj, Njivice i Vrbnik

- 1 punionice za e-vozilo koja se nalazi u naselju Krk

- 50 e-bicikli

te upravlja dvijema punionicama za e-bicikle u naseljima Punat i Stara Baška s 10 e-bicikli u vlasništvu Općine Punat.

U 2023. godini Društvo je nabavilo 15 kom električnih skutera ukupne vrijednosti od 59.227,50 EUR.

# BUDUĆE AKTIVNOSTI

Društvo nastavlja s ulaganjima u izgradnju elektroničko komunikacijske (EKI) mreže odnosno širokopojasne svjetlovodne mreže na otoku Krku koja omogućava bolji i brži prijenos podataka (internet).

Društvo se planira baviti i iznajmljivanjem e-skutera na području otoka Krka.

# UPRAVLJANJE RIZICIMA

**VALUTNI RIZIK**

Valutni rizik je rizik da će se vrijednosti financijskih instrumenata promijeniti uslijed promjene tečaja. Društvo nije izloženo ovom riziku jer nema ugovorenih obveza u stranoj valuti.

**KAMATNI RIZIK**

Kamatni rizik je rizik da će se vrijednosti financijskih instrumenata promijeniti uslijed promjene tržišnih kamatnih stopa u odnosu na kamatne stope primjenjive na financijske instrumente.

Društvo nema dugoročnih obveza uz promjenjivu kamatnu stopu, te kao posljedicu toga nema izloženost riziku promjene kamatne stope.

**KREDITNI RIZIK**

Kreditni rizik je rizik da jedna strana u financijskom instrumentu neće ispuniti svoje obveze te da će time prouzročiti nastanak financijskog gubitka drugoj strani. Financijska imovina koja potencijalno može izložiti Društvo kreditnom riziku obuhvaća novac i potraživanja od kupaca. Potraživanja od kupaca iskazana su umanjena za rezerviranja za utužena sumnjiva i sporna potraživanja. Nema dodatnog kreditnog rizika za podmirenje kratkoročnih obveza Društva koji bi utjecao na povećanje vrijednosti rezerviranja za umanjenje vrijednosti kupaca i ostalih potraživanja.

Društvo je izloženo riziku otplate kredita korištenog u izgradnji EKI mreže čiju otplatu financiraju tri jedinice lokalne samouprave otoka Krka temeljem Ugovora o sufinanciranju otplate dugoročnog kredita.

**RIZIK LIKVIDNOSTI**

Rizik likvidnosti, koji se također naziva rizikom financiranja, je rizik suočavanja Društva s teškoćama u pribavljanju sredstava za podmirenje obveza po financijskim instrumentima. Kratkoročne obveze Društva koje dospijevaju u 2023. godini pokrivene su kratkotrajnom imovinom.

Upravljanje ovim rizikom dijelom se svodi na usklađenje priljeva sredstava od strane jedinica lokalne samouprave po ugovorima o sufinanciranju investicija.

**PROCJENA FER VRIJEDNOSTI**

Glavni financijski instrumenti Društva koji se ne vode po tržišnoj vrijednosti su novac i novčani ekvivalenti, potraživanja od kupaca, ostala potraživanja, dugoročna financijska imovina, obveze prema dobavljačima i ostale obveze te dugoročni krediti.

Iskazana knjigovodstvena vrijednost novca i novčanih ekvivalenata približna je njihovoj fer vrijednosti zbog kratkoročnog dospijeća ovih financijskih instrumenata.

# AKTIVNOSTI ISTRAŽIVANJA I RAZVOJA

Društvo tijekom godine nije imalo izražene aktivnosti istraživanja i razvoja.

# PODACI O PODRUŽNICAMA

Obzirom na svoj ustroj Društvo nema podružnica.

# DOGAĐAJI OD UTJECAJA NA BUDUĆE POSLOVANJE

Ostaju stalni operativni rizici poslovanja Društva, a Društvo nastavlja poduzimati sve aktivnosti oko prevladavanja tih rizika (kontrola rashoda te utroška vlastitih sredstava u financiranju ulaganja u nova osnovna sredstva radi zaštite likvidnosti Društva.)

Krk, 22. svibnja 2024.

Uprava Društva:

Neven Hržić, mag.ing.aedif.